Alkotóm***ű***vészek imája

Mennyei Atyám!

Kérem, segíts hozzá, hogy a szeretettel gyakorolt művészetemmel mindenkor az emberiséget, a jót, az igazat szolgáljam!

Add meg a képességeket a mindennapi alkotásaimhoz, a bátor környezetformázáshoz, a természet csodájának felismeréséhez, megértéséhez!

Adj olyan tereket, melyeken, híven tudom tükröztetni művészeti hitvallásomat, és amelyeket felöltöztethetek alkotásaimmal.

Irányítsd hozzám azokat az embereket, akik életét szebbé és jobbá tehetem művészetemmel, alkotásaimmal, Istenbe vetett hitemmel; és az alkotásaimból áradó értékekkel!

Adj erőt, hogy alkotásaimat minden nap képes legyek fejleszteni, a belső kreatív ösztönzésekből, és a mások által élt külső világból.

Adj erős hitet, hogy amit teremtek, az hasznos; és a magyarság, az emberiség javát szolgálja.

Erősíts meg, ha az életfeladatomban vagyok. De ha nem ott vagyok, akkor távolíts el az alkotók közösségéből, hogy megtalálhassam a magyarság és az emberiség javát szolgáló tevékenységemet.

Mutasd meg, hogyan lehetek minden körülmények között mások szolgálatára, miközben saját sorsomat teljesítem be, és önmagam építem fel.

Adj kellő erőt és kitartást, hogy utamról soha, semmilyen emberi lény szándéka, akarata el ne tántoríthasson!

Adj magasztos célokat, és ruházz fel isteni küldetéstudattal, hogy alkotásaimmal az isteni szférák üzeneteit, lelkiségét, szellemiségét hozhassam le az emberek világába!

Vezess az egészséges életre, hogy tiszta szellemmel, lélekkel, és megtisztult fizikai testtel bátran állhassak a feladataim elé! Így nem futamodok meg a nagy és magasztos feladatoktól, és nem leszek pénzzel elcsábítható népem szolgálatából.

Változtasd éles pengévé az alkotásaimat, hogy velük népemnek, hazámnak, testvéreimnek vághassak utat az embertelen világból az őket megillető szép jövőbe.

Adj bátorságot az új kezdeményezéseim végig viteléhez, akkor is, ha a csordaszelleműek ellenkezését váltom ki, mert rámutatok életük silányságára, hitványságára. Legyek képes bátran megmutatni azokat, akik nem szolgálnak, csak élősködnek, a környezetüket tapossák, szellemileg pusztítják, vagy lelkileg üldözik a csordából kivált, ma már szabad társaikat!

Tégy oly erőssé, hogy senki ne tudjon megállítani a felvállalt utamon. Ugyanakkor, ha valaki útitársként kíván hozzám csatlakozni, szívesen fogadjam, - a művészeti szabadság kölcsönös tiszteletének erejében.

Ha már alkotó vagy, és a továbbiakban szeretnél szellemi úton járva alkotni, így imádkozz:

* Atyám! Tedd lehetővé, hogy mostantól a magyarságot szolgáljam és képes legyek a Mennyei Boldogsággal és az Isteni Bőséggel megajándékozni az emberiséget!
* Atyám! Kérlek, segíts művészetem technikai fejlesztésében, hogy alkotásaim az igazi értékeket híven jelenítsék meg.

Amennyiben lelked kiégett, de újra szeretnél értékteremtő munkát végezni, akkor így imádkozz:

Atyám! Segíts hozzá, hogy képes legyek a magánéletem szövevényét tisztába tenni, hogy a tehetségemet ne számolja fel a hitvány életem. Kérlek, tégy oly bátorrá, hogy a silány és kizárólag anyagi érdekeltségű emberi kapcsolataimat egy kardvágással legyek képes magamról leválasztani.

Atyám! Vedd el tőlem a tudatmódosító szereket; az alkoholt, a kábítószert, az internet- és médiafüggőséget, a gyógyszereket. Amennyiben valamely szernek rabja vagyok; fokozatosan, de biztosan, fejezzem be annak használatát.

Atyám! Vezess úgy, hogy mostantól a biztonság, a bizonyosság, a mértéktartás, és a boldogság útját járjam. Taníts meg pihenni, művészi képességeimet karbantartani, erőimet, belső értékeimet teremtő szinten megőrizni.

Atyám! Adj figyelmeztető jelet, és terelj vissza az utamra, ha attól csak egy gondolati szikrával is eltérnék! Ha mégis visszaesnék, ragadd meg a kezem; és vezess olyan emberek közé, akik segítenek talpra állni.

Atyám! Kérlek, taníts meg kérni, és a jó szívvel adóktól elfogadni! Segíts őszinte és tiszta kapcsolatteremtő emberré válni, hogy a szilárd alapokon nyugvó világi életemben teljesíthessem az isteni küldetésemet.

Kérlek Atyám! Add meg a lehetőségét, hogy a küldetésemet bevégezve, nyugodt lélekkel adhassak Neked hálát. Talán így; KÖSZÖNÖM ATYÁM, HOGY A FÖLDÖN ÉLHETTEM, AZ ÉG ÉS A FÖLD JAVÁRA LEHETTEM, AHOL NEM PUSZTÍTOTTAM, CSAK TEREMTETTEM! KÖSZÖNÖM, HOGY HITTÉL BENNEM ÉS TÁGRA NYITOTTAD A LEHETŐSÉGEK KAPUIT ELŐTTEM!